
A duál szimplex algoritmus degeneráció-ellenes stratégiáinak összehasonlítása

A szimplex algoritmus fontossága ma már nem megkérdőjelezhető, a kereskedelmi és nyílt forráskódú LP megoldók egyaránt magas szintű implementációval rendelkeznek. Ez az algoritmus szomszédos bázisokon halad az optimum irányába, az ehhez szükséges pivotelem kiválasztása nagyban befolyásolja mind a megoldáshoz szükséges iteráció számot, mind az algoritmus monotonitását, így a pivotáláskor körültekintőnek kell lennünk. Munkánk során a duál szimplex algoritmus hatékonyságával foglalkoztunk, amelyet mind elméleti szinten, mind pedig az implementációt tekintve megvizsgáltunk. Mivel a degeneráció jelensége jelentős mértékben hátráltathatja a megoldást, így ennek a kezelése kritikus az algoritmus szem-pontjából.
Meglehetősen sokféle technika alkalmazható a numerikusan stabil pivotelem biztosítására, ezek hatékonysága azonban eltérő lehet. Ezen technikák megfelelő kombinálása sem triviális kérdés, hatásaik hol kiegészítik, hol kioltják egymást. Kis változtatások ezekben az al-goritmusokban teljesen más bázisokhoz, és ezen keresztül más numerikus kihívásokhoz ve-zethetnek, így ezeket a technikákat szakszerűen kell tudnunk alkalmazni. Dolgozatunkban ezen módszerek összehasonlítását végeztük el, majd a hatékony implementációra vonatkozóan ajánlást fogalmaztunk meg. Közismert feladatok segítségével vizsgáltuk meg állításainkat, valamint különböző paraméterezésű futtatások összehasonlítására alapozva megfogalmaztuk következtetéseinket.

